Source: https://e-justice.europa.eu/content_small_claims-42--printAll-en.do?useContId=164175
Timestamp: 2019-12-11 11:06:57+00:00
Document Index: 14693356

Matched Legal Cases: ['súd ', 'súd ', 'súd ', 'súd ', 'Súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'Súd ', 'Súd ', 'súd ', 'súd ', 'súd ', 'súd ', 'súd ', 'súd ', 'Súd ', 'Súd ', 'súd ', 'súd ', 'Súd ', 'súd ', 'Súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'Súd ', 'súd ', 'súd ', 'súd ', 'súd ', 'Súd ', 'súd ', 'Súd ', 'Súd ', 'súd ', 'Súd ', 'Súd ', 'súd ', 'súd ', 'Súd ', 'súd ', 'Súd ', 'súd ', 'súd ', 'Súd ', 'súd ', 'súd ', 'súd ', 'súd ', 'súd ', 'súd ']

Nariadenie (ES) č. 861/2007 - konsolidované znenie zo 14. júna 2017 (2236 Kb)
Príručka pre používateľov k európskemu konaniu vo veciach s nízkou hodnotou sporu (1832 Kb)
Praktická príručka pre uplatňovanie s nízkou hodnotou sporu (2348 Kb)
Infografika pre spotrebiteľov (106 Kb)
Leták pre odborníkov pracujúcich v oblasti práva (557 Kb)
Leták pre podnikateľov (236 Kb)
Online nástroje – informácie o európskom konaní vo veciach s nízkou hodnotou sporu (12200 Kb)
Veci s nízkou hodnotou sporu - Belgicko
V belgických právnych predpisoch neexistuje osobitné konanie vo veciach s nízkou hodnotou sporu. Existuje len niečo ako „skrátené konanie o návrhu na vydanie platobného rozkazu“. Pozrite si samostatnú kapitolu.
Neexistuje osobitné konanie vo veciach s nízkou hodnotou sporu. Využíva sa bežný zákonný postup, ktorý je však veľmi jednoduchý.
Bežný postup je uvedený ďalej:
predvolanie prostredníctvom oznámenia súdneho úradníka,
výmena písomných vyjadrení s uvedenými zisteniami,
dátum pojednávania (obhajoba právneho zástupcu) a uzavretie diskusií,
rozsudok.
V zásade neexistuje žiadne zjednodušenie, niektoré konania sa však nezačínajú súdnym predvolaním, ale spoločným návrhom účastníkov konania. Príkladom sporu zahŕňajúceho spoločný návrh účastníkov konania je spor o nájomné. V oddiele 1344a súdneho poriadku (Gerechtelijk Wetboek) sa stanovuje, že na základe ustanovení nájomnej zmluvy sa akékoľvek konanie týkajúce sa nájmu majetku môže začať podaním písomného návrhu na registri občianskeho zmierovacieho súdu.
Právne predpisy týkajúce sa skráteného konania o návrhu na vydanie platobného rozkazu: Webová stránka Federal Public Service for Justice:
Kliknite na položku „Consolidated legislation“ (Konsolidované právne predpisy) v kategórii „Sources of law“ (Pramene práva).
V kategórii „Legal nature“ (Právna povaha) vyberte položku „Judicial Code“ (Súdny poriadok).
Do poľa „words (slová)“ zadajte číslo 664.
Kliknite na položku „Retrieve“ (Získať) a potom „List“ (Zoznam).
Kliknite na položku „Detail“ (Podrobnosti).
Posledná aktualizácia: 26/10/2015
Veci s nízkou hodnotou sporu - Bulharsko
Bulharský občiansky súdny poriadok nestanovuje osobitné ustanovenia o konaní vo veciach s nízkou hodnotou sporu. Od 1. januára 2009 bulharské súdy uplatňujú nariadenie Európskeho parlamentu a Rady (ES) č. 861/2007 z 11. júla 2007, ktorým sa ustanovuje európske konanie vo veciach s nízkou hodnotou sporu. Tieto konania prebiehajú na krajských súdoch, pričom na veci, ktoré nie sú obsiahnuté v nariadení (ES) č. 861/2007, sa uplatňujú všeobecné pravidlá občianskeho súdneho poriadku.
Bulharský občiansky súdny poriadok nestanovuje osobitné ustanovenia o konaní vo veciach s nízkou hodnotou sporu.
Posledná aktualizácia: 11/07/2017
Veci s nízkou hodnotou sporu - Írsko
Áno, takéto konanie existuje podľa írskeho práva ako alternatívny spôsob začatia konania v občianskoprávnej veci s nízkou hodnotou sporu. [Pozri Pravidlá okresných súdov (konanie vo veciach s nízkou hodnotou sporu) z rokov 1997 a 1999). Ide o službu, ktorú poskytujú kancelárie okresných súdov a je určená na lacné riešenie sporov spotrebiteľov bez advokáta. Začať konanie vo veciach s nízkou hodnotou sporu (t. j. určitých nárokov do maximálnej hodnoty 2 000 EUR) sa dá aj prostredníctvom internetu.
Druhy sporu, na ktoré sa vzťahuje konanie vo veciach s nízkou hodnotou sporu, sú:
i) spor o tovaroch alebo službách kúpených na súkromné použitie od niekoho, kto ich predáva v rámci podnikania (spotrebiteľské spory);
ii) spor o menšej majetkovej škode (ale bez zranenia osôb);
iii) spor o nevrátenie zálohy nájomného v prípade určitých druhov prenajatých nehnuteľností. Napríklad prázdninový dom alebo izba/byt v priestoroch, v ktorom žije aj majiteľ, za predpokladu, že nárok nepresahuje 2 000 EUR.
Spory vo veciach súvisiacich s nárokmi prenajímateľa/nájomcu alebo prenajatým ubytovaním, na ktoré sa nevzťahuje konanie vo veciach s nízkou hodnotou sporu, môžu byť predložené Rade pre súkromný prenájom nehnuteľností na bývanie (Private Residential Tenancies Board), 2nd Floor, O’Connell Bridge House, D’Olier Street, Dublin 2. Webové sídlo: http://www.prtb.ie/.
Z konania vo veciach s nízkou hodnotou sporu sú vylúčené spory vyplývajúce:
i) zo zmluvy o nákupe na splátky;
ii) z porušenia lízingovej zmluvy;
iii) z dlhov.
Aby bol spotrebiteľ oprávnený použiť toto konanie, musel tovar alebo služby kúpiť na súkromné použitie od niekoho, kto ich predáva v rámci podnikania. Od januára 2010 môže toto konanie využiť aj jeden podnikateľ voči inému. Konania vo veciach s nízkou hodnotou sporu spracúva úradník okresného súdu, ktorý sa nazýva súdny úradník pre veci s nízkou hodnotou sporu (Small Claims Registrar). Ak je to možné, súdny úradník bude rokovať o urovnaní sporu medzi stranami bez potreby súdneho pojednávania. Ak vec nie je možné urovnať, súdny úradník predloží spor okresnému súdu na prejednanie.
Navrhovateľ si musí byť istý menom a adresou osoby alebo spoločnosti, voči ktorým chce vzniesť svoj nárok. Ak ide o spoločnosť, musí použiť presný názov. Tieto údaje musia byť presné, aby mohol šerif (sheriff) vykonať súdny príkaz (súdne rozhodnutie).
Ak súdny úradník pre veci s nízkou hodnotou sporu dostane od odporcu námietku voči návrhu alebo protinávrh, súdny úradník kontaktuje navrhovateľa a poskytne mu kópiu odpovede alebo reakcie odporcu na spor. Súdny úradník môže s oboma stranami viesť rozhovor a rokovať s nimi v snahe dosiahnuť dohodu.
Ak odporca nárok uzná, je povinný informovať kanceláriu súdneho úradníka vrátením formulára s oznámením o prijatí zodpovednosti. Ak odporca neodpovie, s nárokom sa bude automaticky zaobchádzať tak, akoby nebol sporný. Okresný súd potom vydá príkaz v prospech navrhovateľa (bez potreby, aby sa navrhovateľ zúčastnil súdu) na nárokovanú sumu a nariadi, aby bola uhradená v krátkej stanovenej lehote.
Súdny úradník pre veci s nízkou hodnotou sporu poskytne navrhovateľovi formulár žiadosti alebo sa tento formulár dá prevziať z webového sídla súdnej služby na adrese http://www.courts.ie/.
Keďže účelom konania vo veciach s nízkou hodnotou sporu je riešiť spotrebiteľské spory lacno bez advokáta, všeobecne nie je pre tieto druhy sporov potrebná právna pomoc alebo poradenstvo.
Ak sa vec dostane na súd, strany sa musia zúčastniť súdneho pojednávania na okresnom súde. Vec bude prejednaná verejne v rámci bežného zasadnutia okresného súdu. Po vyvolaní veci súdny úradník požiada navrhovateľa, aby zasadol na lavicu svedkov na účely poskytnutia výpovede. Výpoveď musí byť poskytnutá pod prísahou alebo na základe čestného vyhlásenia a odporca môže krížovo vypočuť navrhovateľa vo veciach týkajúcich sa sporu. Odporca bude mať rovnako príležitosť vypovedať. Každý svedok môže byť podrobený krížovému výsluchu protistranou alebo jej právnym zástupcom, ak je prítomný. Strany majú takisto právo predvolať svedkov alebo predložiť výpovede svedkov, ale nebudú môcť požadovať náhradu nákladov s tým spojených, pretože konanie nebolo navrhnuté tak, aby pokrývalo takéto výdavky, ale jeho účelom je umožniť relatívne nenákladné riešenie vecí s nízkou hodnotou sporu.
Ak súdny úradník pre veci s nízkou hodnotou sporu vec neurovná, potom musí v deň pojednávania navrhovateľ predložiť listinné dôkazy na podporu nároku, napríklad akékoľvek relevantné listy, príjmové doklady alebo faktúry. Okrem toho budú mať obe strany príležitosť ústne vypovedať a môžu byť podrobené krížovému výsluchu.
Ak navrhovateľ uspeje, potom okresný súd vydá príkaz v prospech navrhovateľa na nárokovanú sumu a nariadi, aby bola uhradená v krátkej stanovenej lehote.
Aj keď strany môžu využiť služby právneho poradcu, nebudú mať nárok na náhradu nákladov s tým spojených druhou stranou, aj keby boli na pojednávaní úspešné. Podstata konania vo veciach s nízkou hodnotou sporu spočíva v umožnení predloženia návrhu bez potreby advokáta alebo právneho zástupcu.
Navrhovateľ aj odporca majú právo odvolať sa voči príkazu okresného súdu na obvodný súd (Circuit Court). Obvodný súd môže priznať náhradu nákladov, ale rozhodnutie závisí od jednotlivých sudcov obvodného súdu.
Veci s nízkou hodnotou sporu - Grécko
Existuje v Grécku konanie vo veciach s nízkou hodnotou sporu (t. j. osobitné konanie, ktoré je v porovnaní s riadnym konaním procesne zjednodušené a ktoré sa uplatňuje v prípadoch nepresahujúcich istú peňažnú hraničnú hodnotu alebo v niektorých druhoch právnych sporov bez ohľadu na peňažnú hraničnú hodnotu)?
V Občianskom súdnom poriadku sú stanovené osobitné ustanovenia týkajúce sa vecí s nízkou hodnotou sporu (kapitola XIII, oddiely 466 – 472).
Na veci s nízkou hodnotou sporu sa vzťahujú tieto osobitné ustanovenia: 1) ak je predmet sporu vecne príslušný okresnému občianskemu súdu (eirinodikeío) a vzťahuje sa na pohľadávky či práva týkajúce sa hnuteľného majetku alebo vlastníctva hnuteľného majetku v hodnote nepresahujúcej 5 000 EUR; alebo 2) ak je hodnota sporu vyššia ako 5 000 EUR a navrhovateľ vyhlási, že v rámci urovnania pohľadávky či práva uvedeného v žalobe akceptuje sumu nepresahujúcu 5 000 EUR. V tomto prípade sa neúspešnému odporcovi nariadi, aby uspokojil pohľadávku alebo právo uvedené v žalobe, alebo aby zaplatil odhadovanú hodnotu akceptovanú súdom.
Konanie je povinné.
Súd ani účastníci konania nemajú možnosť použiť namiesto osobitného konania vo veciach s nízkou hodnotou sporu riadne konanie.
Formuláre neexistujú.
Existuje pomoc s procesnými otázkami (napr. zo strany súdneho úradníka alebo sudcu) pre účastníkov konania, ktorí nie sú zastúpení právnikom? Ak áno, v akom rozsahu?
Účastníci konania môžu predstúpiť pred súd vo vlastnom mene. Účastník konania môže byť takisto zastúpený svojím manželom, predkom alebo potomkom, pokrvným príbuzným (po druhostupňového príbuzného) alebo príbuzným na základe uzatvorenia manželstva (po druhostupňového príbuzného), alebo svojím plateným zamestnancom. Vždy sa predpokladá, že manžel/manželka môže konať v mene druhého manžela, pričom môže vymenovať iných zástupcov. V týchto prípadoch neexistuje ustanovenie, na základe ktorého by súdny úradník alebo sudca poskytoval pomoc účastníkovi konania alebo jeho zástupcom, ktorí nie sú právnici.
Sú určité pravidlá týkajúce sa vykonávania dôkazov v porovnaní s riadnym konaním zjednodušené? Ak áno, do akej miery?
Pri vypočutí vo veciach s nízkou hodnotou sporov v rámci osobitného konania vo veciach s nízkou hodnotou sporov sa sudcovia okresných občianskych súdov môžu odchýliť od zvyčajných procesných pravidiel: môžu zohľadniť dôkazy, ktoré nespĺňajú zákonné požiadavky, a podľa svojho uváženia môžu využiť konanie, ktoré za daných okolností považujú za najbezpečnejší, najrýchlejší a najmenej nákladný spôsob zistenia skutočností.
Písomný návrh možno podať v podateľni okresného občianskeho súdu. Návrh možno predniesť aj ústne pred sudcom okresného občianskeho súdu, o čom sa vyhotoví záznam. Návrh musí obsahovať: a) presný opis skutočností, ktoré zdôvodňujú danú pohľadávku v súlade so zákonom a oprávňujú navrhovateľa na podanie žaloby proti odporcovi, b) presný opis predmetu sporu, c) konkrétny žalobný návrh a d) všetky formy dostupných dôkazov.
Rozsudky sa vynášajú ústne a na verejnom súdnom konaní, zvyčajne bezprostredne po vypočutí, kým súd ešte zasadá, a skôr než sudca začne súdne konanie v ďalšej veci. Rozsudok sa stranám nedoručuje, ak sa v prepise súdneho vypočutia osvedčí, že bol vynesený v prítomnosti oboch strán, osôb konajúcich vo veci v ich mene alebo ich splnomocnených právnikov.
Náklady sa nepreplácajú.
Voči rozsudkom vo veciach s nízkou hodnotou sporu sa nemožno odvolať.
Veci s nízkou hodnotou sporu - Španielsko
Veci s nízkou hodnotou sporu - Francúzsko
Vo Francúzsku existuje zjednodušený spôsob konania pred inštančným súdom. Ide o predloženie vyhlásenia v súdnej kancelárii (déclaration au greffe), ktoré sa riadi článkom 843 a článkom 844 a nasl. Občianskeho súdneho poriadku. Pred daným súdom možno začať konanie na základe predloženia ústneho alebo písomného vyhlásenia v kancelárii príslušného súdu. Súdna kancelária predvolá strany na pojednávanie prostredníctvom doporučeného listu s doručenkou. Na pojednávaní sa sudca pokúsi ukončiť spor strán zmierlivo a s ich súhlasom môže určiť zmierovacieho sudcu. Ak k urovnaniu sporu nedôjde, súdne konanie ďalej pokračuje. Právne zastúpenie nie je povinné. Strany môžu byť zastúpené svojím manželom či manželkou, druhom, osobou, s ktorou uzavreli občiansky pakt solidarity, svojimi rodičmi alebo príbuzenstvom v priamom rade alebo v pobočnom rade a osobami, ktoré im poskytujú služby.
Pohľadávka nesmie prekročiť sumu 4 000 EUR a musí patriť do vecnej príslušnosti inštančného súdu.
Postup predloženia vyhlásenia v súdnej kancelárii nie je povinný.
Konanie spojené s predložením vyhlásenia v súdnej kancelárii nemožno zmeniť na riadne konanie, pretože ak by bola pohľadávka vyššia ako 4 000 EUR alebo by nepodliehala inštančnému súdu, bolo by sa treba obrátiť na príslušný súd v súlade s bežnými postupmi podávania žiadostí.
Nie je nutné vyplniť žiadne tlačivo, keďže vyhlásenie sa môže v súdnej kancelárii predložiť aj ústne. Treba však vyplniť tlačivo pri podávaní žaloby na súde.
Ide o tlačivo CERFA č. 11764*08 dostupné na webovom sídle francúzskych úradov, vo všetkých kanceláriách inštančných súdov a na webovom sídle https://www.justice.fr/.
Keďže ide o jednoduchý postup, ktorý sa vzťahuje na sumy nižšie ako 4 000 EUR, a keďže strany sú vypočúvané sudcom, v súlade s právnymi predpismi sa neposkytuje žiadna pomoc. Stranám však môže asistovať alebo ich môže zastupovať právny zástupca, a to aj v prípade, že požiadali o použitie výhod vyplývajúcich z ustanovení vzťahujúcich sa na právnu pomoc.
Pravidlá dokazovania sú podobné pravidlám uplatňovaným v rámci riadneho konania.
V rámci tohto zjednodušeného konania sa vo veci nerozhoduje výlučne písomným postupom.
Pravidlá vzťahujúce sa na rozsudok sú rovnaké ako pravidlá uplatňované v rámci riadneho konania.
Uplatňujú sa rovnaké pravidlá ako v prípade iných konaní. Keďže sa však v rámci tohto konania nevyžaduje súdne predvolanie a zastupovanie právnym zástupcom, poplatky sú nižšie.
Z dôvodu hodnoty veci je možnosť odvolania vylúčená. Rozsudok by len mohol byť predmetom námietky alebo kasačného opravného prostriedku.
Posledná aktualizácia: 09/09/2019
Neexistuje osobitné konanie vo veciach s nízkou hodnotou sporu. Veci s nízkou hodnotou sporu sa prejednávajú na zmierovacom súde (giudice di pace).
Vo všeobecnosti platí, že konania pred zmierovacím súdom sa vedú čo možno najjednoduchšie (oddiely 316 – 318 Občianskeho súdneho poriadku).
Zmierovacie súdy majú príslušnosť v sporoch týkajúcich sa hnuteľného majetku s hodnotou 5 000 EUR alebo nižšou, pokiaľ nie je v zákone stanovené inak.
Žaloby vo veci náhrady škody v súvislosti s dopravnými nehodami vozidiel a lodí takisto prejednávajú zmierovacie súdy za predpokladu, že hodnota sporu nepresahuje 20 000 EUR.
Bez ohľadu na hodnotu sporu zmierovacie súdy prejednávajú všetky veci, ktoré sa týkajú:
stanovenia hraníc a dodržiavania vzdialenosti pri výsadbe stromov a krov v súlade s právnymi predpismi, nariadeniami alebo obyčajou,
rozsahu a využívania služieb v obytných domoch,
vzťahov medzi vlastníkmi alebo užívateľmi obydlí v súvislosti s dymom, výparmi, teplom, hlukom, vibráciami a podobnými problémami, ktoré presahujú normálne úrovne,
úrokov alebo vedľajších výdavkov v prípade oneskoreného vyplatenia dôchodku alebo sociálnych dávok.
Konania na zmierovacom súde sa začínajú predvolaním (citazione) na súd na dohodnuté pojednávanie. Návrh na priznanie nároku možno podať aj ústne, pričom v takom prípade ho súd zaznamená do dokumentu, ktorý žalobca doručí obvinenému spolu s predvolaním na súd na dohodnuté pojednávanie (oddiel 316 Občianskeho súdneho poriadku). Návrh musí obsahovať názov súdu a účastníkov konania, ako aj skutkový stav a predmet konania. Lehota medzi dňom doručenia predvolania a dostavením sa na súd je polovičná ako v prípade konania na všeobecnom súde (tribunale) (oddiel 318 Občianskeho súdneho poriadku). Na prvom pojednávaní zmierovací súd kladie účastníkom konania otázky podľa vlastného uváženia a pokúsi sa o dosiahnutie zmieru: v prípade úspechu sa zaznamená dosiahnutie zmieru. Ak je pokus o zmier neúspešný, zmierovací súd požiada účastníkov konania o uvedenie všetkých skutočností podporujúcich ich nároky, vyjadrenia a námietky, a o predloženie dokumentov a všetkých ostatných dôkazov. Ak sa to ukáže ako potrebné vzhľadom na vedenie veci účastníkmi konania na prvom pojednávaní, zmierovací súd naplánuje maximálne jedno nové pojednávanie, na ktorom bude možné predložiť a získať ďalšie dôkazy. Dokumenty, ktoré predložia účastníci konania, môžu byť zahrnuté do spisu pre danú vec až do prijatia rozhodnutia.
Nie sú stanovené žiadne formuláre.
Ak hodnota veci nepresiahne 1 100 EUR, účastníci konania sa môžu pred zmierovacím súdom zastupovať sami (oddiel 82 Občianskeho súdneho poriadku, pozrite si informačný prehľad „Ako postupovať“).
Vo všetkých ostatných veciach musí účastníkov konania zastupovať právnik. Zmierovací súd však môže na základe povahy a rozsahu veci umožniť účastníkovi konania konať osobne, ak o to účastník konania ústne alebo inak požiada.
Sudca overí, či účastníci konania urobili všetky kroky potrebné na účasť na súde, a ak je to potrebné, požiada ich, aby doplnili alebo opravili dokumenty, ktoré sudca považuje za chybné.
Ak sudca zistí akýkoľvek nedostatok v plnej moci udelenej právnikovi, stanoví lehotu, v ktorej ho účastník konania musí napraviť. Ak sa nedostatok v stanovenej lehote odstráni, návrh sa považuje za opravený a jeho hmotnoprávne a procesné účinky sa budú uplatňovať od dátumu prvého oznámenia (oddiel 182 Občianskeho súdneho poriadku).
Pravidlá týkajúce sa získavania dôkazov sú rovnaké ako pri bežných súdnych konaniach (pozrite si informačný prehľad „Získavanie dôkazov“).
Neexistuje žiadne ustanovenie o výlučne písomnom postupe, keďže zmierovacie súdy sú povinné vypočuť účastníkov konania a pokúsiť sa o dosiahnutie zmieru.
Sú pravidlá pre obsah rozsudku pružnejšie ako pravidlá, ktoré sa uplatňujú pri bežnom konaní? Ak áno, akým spôsobom?
Nie. Uplatňujú sa bežné pravidlá.
Existujú nejaké obmedzenia náhrady trov konania? Ak áno, aké?
Rozhodnutia o uložení úhrady trov konania sa prijímajú na základe bežných pravidiel, podľa ktorých trovy hradí neúspešný účastník konania. Môže sa však stať, že obaja účastníci konania musia uhradiť vlastné trovy, ak sú obaja neúspešní alebo to odôvodňujú iné okolnosti.
Je možnosť odvolania vylúčená alebo len obmedzená?
Nedávnou reformou (legislatívny dekrét č. 40 z roku 2006) sa zmenili pravidlá pre napadnutie rozsudku vydaného na základe princípu spravodlivosti (sentenze di equità, ktorými sa vykonáva rozhodnutie sudcu podľa vlastného úsudku) v sporoch s hodnotou nepresahujúcou 1 100 EUR: proti týmto rozsudkom možno podať odvolanie len vtedy, ak došlo k porušeniu procesných pravidiel, ústavného práva alebo práva Spoločenstva, alebo zásad, ktorými sa riadi daný predmet konania.
Nové ustanovenia sa vzťahujú na všetky rozsudky vydané od 2. marca 2006 (článok 27 legislatívneho dekrétu č. 2006/40).
Voči rozsudkom vydaným na základe princípu spravodlivosti vydaným pred týmto dátumom možno podať odvolanie na kasačnom súde (v zákonnej lehote) z dôvodu porušenia ústavných pravidiel, pravidiel Spoločenstva alebo procesných pravidiel, porušenia zásad, ktorými sa riadi hmotnoprávny základ veci, alebo neexistencie riadneho odôvodnenia pôvodného rozsudku. Rozsudky vydané zmierovacími súdmi týkajúce sa správnych pokút je možné napadnúť len prostredníctvom mimoriadneho odvolania na kasačnom súde.
Proti všetkým ostatným rozsudkom vydaným zmierovacím súdom sa možno odvolať na odvolacom súde.
Pozrite si informačné prehľady o justičnom systéme, príslušnosti a o tom, ako postupovať.
Veci s nízkou hodnotou sporu: oddiely Občianskeho súdneho poriadku (114 Kb)
Posledná aktualizácia: 04/02/2019
Veci s nízkou hodnotou sporu - Cyprus
V cyperskom právnom systéme neexistuje osobitné konanie vo veciach s nízkou hodnotou sporu iné ako to, ktoré je stanovené v nariadení 861/2007, pre ktoré bolo prijaté procesné nariadenie.
Veci s nízkou hodnotou sporu - Lotyšsko
V Lotyšsku existujú osobitné konania pre veci s nízkou hodnotou sporu, v ktorých ide o uplatnenie nároku na zaplatenie peňažnej sumy alebo zaplatenie dlžného výživného a celková výška sporu nepresahuje 2 100 EUR.
Spory s nízkou hodnotou sú upravené v kapitole 30.3, článkoch 250.18 – 250.27, a v článku 54.1, článkoch 449.1–449.12 zákona o občianskom súdnom konaní.
Konania vo veciach s nízkou hodnotou sporu sa uplatňujú len v prípade nárokov na zaplatenie peňažnej pohľadávky a dlžného výživného (článok 35 odsek 1 body 1 a 3 zákona o občianskom súdnom konaní).
V konaniach vo veciach s nízkou hodnotou sporu nesmie celková výška základnej pohľadávky bez príslušenstva, alebo v prípade dlžného výživného celková výška dlžných platieb, prekročiť sumu 2 100 EUR v deň podania návrhu. V prípade výživného sa celková výška platieb uplatňuje na každé dieťa osobitne a celková výška zodpovedá celkovej výške platieb, ktoré sa majú uhradiť v priebehu jedného roka.
Ustanovenia, ktorými sa upravujú veci s nízkou hodnotou sporu v rámci domácej legislatívy, sa neuplatňujú pri konaniach vo veciach s nízkou hodnotou sporu podľa nariadenia Európskeho parlamentu a Rady (ES) č. 861/2007 z 11. júla 2007, ktorým sa ustanovuje Európske konanie vo veciach s nízkou hodnotou sporu, s výnimkou odvolacích konaní proti rozhodnutiam súdu prvého stupňa. Uplatňovanie nárokov na zaplatenie výživného v cezhraničných veciach v rámci Európskej únie upravuje nariadenie Rady (ES) č. 4/2009 z 18. decembra 2008 o právomoci, rozhodnom práve, uznávaní a výkone rozhodnutí a o spolupráci vo veciach vyživovacej povinnosti.
Štátny poplatok (valsts nodeva), ktorý sa platí za podanie návrhu na začatie konania, predstavuje 15 % z nárokovanej sumy, minimálne však 71,41 EUR. V prípade návrhu na zaplatenie dlžného výživného pre dieťa alebo rodiča, sa štátny poplatok nemusí zaplatiť.
Pri rozhodovaní o veciach s nízkou hodnotou sporu dodržiavajú súdy všeobecné súdne postupy s určitými výnimkami stanovenými pre veci s nízkou hodnotou sporu. Súd začína nárok posudzovať na základe podaného písomného návrhu na začatie konania.
Súd sa návrhu nebude venovať, pokiaľ nie je vypracovaný v súlade s článkom 250.20 zákona o občianskom súdnom konaní – t. j. ak navrhovateľ nepoužil vzor pre veci s nízkou hodnotou sporu alebo neuviedol, či chce, aby súd prejednal vec na pojednávaní.
V prípade, že sudca vydá odôvodnené rozhodnutie prerušiť konanie, zašle ho navrhovateľovi a určí lehotu na opravu nedostatkov. Táto lehota nesmie byť kratšia než 20 dní odo dňa odoslania rozhodnutia. Proti rozhodnutiu sudcu sa možno odvolať do 10 dní, prípadne do 15 dní, pokiaľ má dotknutá osoba miesto pobytu mimo Lotyšska.
Návrh a pripomienky odporcu sa musia predložiť na formulároch uvedených v nariadení vlády (Ministru kabinets) č. 783 z 11. októbra 2011 o formulároch, ktoré sa majú používať vo veciach s nízkou hodnotou sporu. Prílohy nariadenia obsahujú tieto formuláre:
návrh na začatie konania vo veci s nízkou hodnotou sporu o zaplatenie peňažnej pohľadávky;
návrh na začatie konania vo veci s nízkou hodnotou sporu o zaplatenie výživného;
pripomienky k návrhu na začatie konania vo veci s nízkou hodnotou sporu o zaplatenie peňažnej pohľadávky;
pripomienky k návrhu na začatie konania vo veci s nízkou hodnotou sporu o zaplatenie výživného.
Nariadenie je k dispozícii na portáli úradného vestníka právnych predpisov Latvijas Vēstnesis: http://www.tiesas.lv/.
Okrem informácií o navrhovateľovi a odporcovi sa musia vo formulári pre veci s nízkou hodnotou sporu uviesť tieto informácie:
názov okresného alebo mestského súdu (rajona (pilsētas) tiesa), ktorému je návrh určený, pokiaľ sa strany zmluvne nedohodli, že akýkoľvek spor sa bude riešiť na inom mieste, návrh sa musí podať na súde, v ktorého obvode sa nachádza ich ohlásené miesto pobytu (v prípade právnickej osoby v mieste registrovaného sídla, pokiaľ pohľadávka súvisí s činnosťou pobočky alebo agentúry právnickej osoby, môže sa podať v mieste, kde sa daná pobočka alebo agentúra nachádza).
Informácie o tom, ktorý súd je vo veci príslušný a má sa preto uviesť vo formulári, možno nájsť na internetovom portáli http://likumi.lv/doc.php?id=237849, v časti Tiesas (súdy), Tiesu darbības teritorijas (miestna príslušnosť súdov).
Zástupca navrhovateľa sa uvedie v prípade, ak si navrhovateľ želá, aby jeho záujmy na súde zastupovala iná osoba. Aby mohla iná osoba zastupovať účastníka pred súdom, musí sa preukázať notársky overeným splnomocnením a uviesť túto skutočnosť v stĺpčeku pre dôvod zastupovania. Pokiaľ je zástupcom certifikovaný advokát (zvērināts advokāts), musí sa zastupovanie potvrdiť dohodou o zastúpení (orderis), a pokiaľ bude advokát konať v mene účastníka konania, musí mať písomné splnomocnenie splnomocniteľa (ktoré v tomto prípade nemusí byť notársky overené).
Predmet nároku: vo formulári sa musia uviesť práva a právne vzťahy medzi navrhovateľom a odporcom, ktoré sú predmetom sporu a ktorých existenciu alebo neexistenciu má súd na návrh navrhovateľa potvrdiť, pričom navrhovateľ tiež súd žiada, aby ochránil jeho práva alebo zákonom chránené záujmy.
Spôsob výpočtu nárokovanej sumy: vo formulári pre veci s nízkou hodnotou sporu sa musí uviesť základný dlh, teda výška dlhu bez úrokov a zmluvných pokút, výška akýchkoľvek zmluvných pokút, akékoľvek úroky vyplývajúce zo zmluvy alebo zákona a celková suma všetkých uvedených položiek.
Vo formulári by sa mali uviesť skutočnosti, na ktorých navrhovateľ zakladá svoj nárok, a dôkazy na ich preukázanie, ďalej konkrétne ustanovenia zákona, na ktorých sa nárok zakladá, a opatrenie, o ktorého prijatie navrhovateľ súd žiada.
Návrh musí podpísať navrhovateľ alebo jeho zástupca, alebo navrhovateľ spoločne so zástupcom, pokiaľ to súd požaduje. K návrhu by sa mali priložiť dokumenty preukazujúce splnenie všetkých postupov súvisiacich s predbežným mimosúdnym preskúmaním veci, ktoré sa požadujú podľa zákona, a zdôvodňujúce skutočnosti, na ktorých sa nárok zakladá.
Zákon o občianskom súdnom konaní neobsahuje žiadne osobitné ustanovenia týkajúce sa právnej pomoci pri veciach s nízkou hodnotou sporu. V prípade veci s nízkou hodnotou sporu môže byť účastník zastupovaný.
Pokiaľ si navrhovateľ želá, aby ho na súde zastupovala iná osoba, a návrh podá zástupca, musí sa v návrhu uviesť meno, priezvisko a osobné identifikačné číslo zástupcu, ako aj jeho adresa na korešpondenciu so súdom, alebo, ak je zástupcom právnická osoba, jej identifikačné číslo a registrované sídlo. Zástupcom v občianskoprávnom konaní môže byť každá fyzická osoba, ktorá dosiahla vek 18 rokov, ktorej nie je ustanovený poručník a ktorej sa netýka žiadne obmedzenie uvedené v článku 84 zákona o občianskom súdnom konaní. Pokiaľ bude v konaní účastníka zastupovať iná osoba, musí ju účastník poveriť zastupovaním prostredníctvom notársky overeného splnomocnenia. Osoba, ktorá má byť zastupovaná, môže na súde ústne splnomocniť inú osobu, aby konala v jej mene. Takéto poverenie sa musí uviesť do zápisnice súdneho pojednávania. Zástupca právnickej osoby musí mať písomné splnomocnenie splnomocniteľa alebo dokumenty potvrdzujúce, že je úradnou osobou, ktorá je oprávnená zastupovať právnickú osobu bez osobitného povolenia. Pokiaľ je zástupca registrovaným advokátom, musí sa zastupovanie potvrdiť dohodou o zastúpení, a pokiaľ bude advokát konať v mene strany, musí mať splnomocnenie splnomocniteľa (ktoré v tomto prípade nemusí byť notársky overené). Ak je osoba zastupovaná, predložia sa súdu potrebné dokumenty podpísané zástupcom konajúcim v jej mene v súlade so splnomocnením.
Dokazovanie podlieha všeobecným ustanoveniam zákona o občianskom súdnom konaní. Podľa nich môžu mať dôkazy v konaniach vo veciach s nízkou hodnotou sporu podobu vyjadrení účastníkov konania alebo tretích strán, výpovedí svedkov, listinných dôkazov alebo znaleckých posudkov.
Sudca začína konanie vo veci s nízkou hodnotou sporu na základe písomného návrhu. Odporcovi sa zašle kópia návrhu, kópie priložených dokumentov a formulár na vyjadrenie sa odporcu: ten je povinný poslať akékoľvek svoje vyjadrenie k návrhu a v lehote 30 dní. Súd tiež odporcu informuje o tom, že neuvedenie žiadneho pripomienok nezabráni vyneseniu rozsudku v danej veci a že odporca môže požiadať o riadne pojednávanie na súde. Súd v zaslaných dokumentoch vysvetlí účastníkom konania ich procesné práva, informuje ich o zložení súdu, ktorý bude prípad posudzovať, a vysvetlí, ako môžu účastníci konania vysloviť námietku voči sudcovi. Zákon o občianskom súdnom konaní priznáva účastníkom konania procesné práva týkajúce sa prípravy veci na súdne konanie, ktoré môžu realizovať najneskôr do siedmich dní pred dátumom, keď sa má o veci rozhodovať.
Odporca môže svoje vyjadrenie predložiť na formulári schválenom vládou. Formulár je jedným z formulárov uvedených v prílohe k nariadeniu vlády č. 783 z 11. októbra 2011 o formulároch, ktoré sa majú používať vo veciach s nízkou hodnotou sporu (formulár je k dispozícii na lotyšskom súdnom portáli: http://likumi.lv/doc.php?id=237849). Odporca musí vo svojom vyjadrení uviesť nasledujúce informácie:
názov súdu, ktorému vyjadrenie predkladá;
meno, priezvisko, osobné identifikačné číslo a miesto ohláseného miesta pobytu navrhovateľa, a pokiaľ také neexistuje, miesto jeho skutočného pobytu; v prípade právnickej osoby jej obchodné meno, registračné číslo a registrované sídlo;
meno, priezvisko a osobné identifikačné číslo a miesto ohláseného miesta pobytu odporcu spolu so všetkými ďalšími adresami, ktoré odporca uvedie, a pokiaľ také neexistuje, miesto jeho skutočného pobytu; v prípade právnickej osoby jej obchodné meno, identifikačné číslo a registrované sídlo; okrem toho môže odporca uviesť ďalšiu adresu na korešpondenciu so súdom;
číslo veci a predmet nároku;
či nárok uznáva, a to celý alebo len jeho časť;
svoje námietky voči nároku, dôvody a právne ustanovenia, na ktorých tieto námietky zakladá;
dôkazy na podporu svojich námietok voči nároku;
návrhy na zadováženie dôkazov súdom;
či odporca požaduje náhradu súdnych trov;
10. či odporca požaduje náhradu výdavkov súvisiacich s konaním, pričom uvedie ich výšku a priloží dokumenty zdôvodňujúce túto sumu;
11. či odporca požaduje, aby sa prejednala na súdnom pojednávaní;
12. akékoľvek ďalšie okolnosti, ktoré odporca považuje za dôležité pre rozhodovanie vo veci;
13. akékoľvek ďalšie požiadavky;
14. zoznam dokumentov priložených k vyjadreniu;
15. dátum a miesto vypracovania vyjadrenia.
Odporca má právo predložiť protinárok do 30 dní odo dňa, kedy mu bola zaslaný návrh, pokiaľ: 1) je možné vzájomné započítanie nárokov z pôvodného návrhu a protinároku; 2) uznanie protinároku by súdu sčasti alebo v plnej miere znemožnilo uznanie nárokov z pôvodného návrhu; 3) protinárok a pôvodný návrh spolu súvisia a vec možno vyriešiť rýchlejšie a správnejšie, ak sa budú posudzovať spoločne. O veci sa rozhodne v súlade s konaním vo veciach s nízkou hodnotou sporu, pokiaľ je protinárok tiež vecou s nízkou hodnotou sporu, teda aj spor spadá pod povolenú hranicu a je správne formulovaný.
Pokiaľ je sporná suma v protinároku nad hranicou pre veci s nízkou hodnotou sporu alebo ak protinárok nepredstavuje nárok na vymáhanie peňažnej pohľadávky alebo výživného, súd posúdi vec v súlade s riadnym súdnym konaním.
Pokiaľ účastníci konania nepožadujú, aby sa vec prejednala na súdnom pojednávaní, a súd sa domnieva, že pojednávanie nie je potrebné, o veciach s nízkou hodnotou sporu sa rozhodne v písomnom konaní a strany sú informované v primeranej lehote odo dňa, kedy možno na sekretariáte súdu získať kópiu rozsudku. Tento dátum sa potom považuje za dátum vyhotovenia úplného rozsudku.
Súd vec prejedná na pojednávaní v súlade s riadnym súdnym konaním, ak to požaduje niektorý z účastníkov konania alebo ak sa súd domnieva, že je pojednávanie potrebné.
Pokiaľ nie je miesto pobytu osoby (alebo miesto, v ktorom sa osoba zdržuje) v Lotyšsku známe, doručovanie a vybavovanie súdnych dokumentov sa vykonáva v súlade s medzinárodnými právnymi predpismi, ktorými sa Lotyšsko zaväzuje plniť právne predpisy Európskej únie, a to najmä postupom stanoveným v článku 13 nariadenia Európskeho parlamentu a Rady (ES) č. 861/2007, ktorým sa ustanovuje Európske konanie vo veciach s nízkou hodnotou sporu.
Súd vydá rozsudok tak, že bezprostredne po vyhotovení rozsudku vydá kópiu rozsudku pre účastníkov konania.
Kópiu rozsudku možno doručiť poštou alebo, pokiaľ je to možné, iným spôsobom v súlade s postupmi doručovania a vybavovania súdnych dokumentov stanovenými v zákone o občianskom súdnom konaní. Kópia rozsudku sa musí odoslať ihneď po dátume vyhotovenia úplného rozsudku. Dátum prevzatia rozsudku nemá vplyv na lehoty.
Rozsudok vo veciach s nízkou hodnotou sporu musí spĺňať všeobecné ustanovenia zákona o občianskom súdnom konaní. Rozsudok pozostáva zo štyroch častí:
V úvodnej časti sa uvádza, že rozsudok sa vydáva v mene Lotyšskej republiky. Ďalej sa v tejto časti uvádza dátum vydania rozsudku, názov súdu, ktorý rozsudok vydal, zloženie súdu, úradník, ktorý sa zúčastnil zasadnutia súdu, účastníci konania a predmet konania.
V deskriptívnej časti sa uvádza nárok predložený navrhovateľom, akýkoľvek protinárok predložený odporcom, všetky predložené námietky a zhrnutie pripomienok predložených účastníkmi konania.
V odôvodnení rozsudku sa uvádzajú skutočnosti zistené vo veci, dôkazy, na ktorých sa zistenia súdu zakladajú, a dôvody, pre ktoré sa odmietli niektoré dôkazy. V tejto časti sa tiež uvádzajú právne predpisy a nariadenia, ktoré súd uplatnil, súdne posúdenie skutočností a zistenia súdu týkajúce sa oprávnenosti alebo neoprávnenosti nároku. Pokiaľ odporca uznal nárok v celom rozsahu, v odôvodnení rozsudku sa uvedú len právne predpisy a nariadenia, ktoré súd uplatnil.
Vo výrokovej časti sa uvádza, či súd prijal návrh ako celok alebo len jeho časť, alebo ho zamietol ako celok alebo len jeho časť. V tejto časti sa uvádza výrok rozsudku. Tiež sa v nej určuje, kto zaplatí súdne trovy a v akom pomere, lehota na dobrovoľné splnenie rozsudku, lehoty a postupy na odvolanie a dátum vyhotovenia konečného rozsudku.
Účastníci konania sa môžu proti rozsudku vo veci s nízkou hodnotou sporu odvolať na základe akéhokoľvek z dôvodov uvedených v zákone o občianskom súdnom konaní.
Veci s nízkou hodnotou sporu podliehajú všeobecným pravidlám úhrady súdnych trov.
Pri vydaní rozsudku sa účastníkovi konania, ktorý nemal úspech vo veci, nariadi uhradiť všetky súdne trovy účastníkovi konania, ktorý mal vo veci úspech. Pokiaľ bol návrh prijatý len čiastočne, odporcovi sa nariadi uhradiť súdne trovy navrhovateľa v pomere k prijatým nárokom a navrhovateľ bude musieť uhradiť súdne trovy odporcu v pomere k zamietnutým nárokom. Nevracia sa štátny poplatok (valsts nodeva) za dodatočnú námietku (blakus sūdzība) proti rozhodnutiu súdu alebo za návrh na obnovu konania a nové preskúmanie veci v prípade rozsudku pre zmeškanie.
Pokiaľ navrhovateľ vezme návrh späť, musí nahradiť súdne trovy odporcu. V tomto prípade odporca nenahrádza súdne trovy navrhovateľa, ale pokiaľ navrhovateľ vezme žalobu späť z dôvodu, že odporca dobrovoľne uspokojil nárok po predložení návrhu na začatie konania, súd môže na návrh navrhovateľa odporcovi nariadiť, aby uhradil súdne trovy navrhovateľa.
Ak sa o návrhu nebude rozhodovať, môže súd na návrh odporcu nariadiť navrhovateľovi, aby uhradil súdne trovy odporcu.
Pokiaľ je navrhovateľ oslobodený od platenia súdnych , môže sa odporcovi nariadiť, aby súdne trovy zaplatil štátu v pomere zodpovedajúcom časti návrhu, ktorá bola prijatá.
Proti rozsudku súdu prvého stupňa možno podať odvolanie (apelācija), pokiaľ:
súd nesprávne uplatnil alebo interpretoval pravidlo hmotného práva, čo viedlo k nesprávnemu rozhodnutiu v danej veci;
súd porušil pravidlo procesného práva, čo viedlo k nesprávnemu rozhodnutiu v danej veci;
súd dospel k nesprávnym skutkovým zisteniam, nesprávne posúdil dôkazy alebo nesprávne právne posúdil okolnosti prípadu, čo viedlo k nesprávnemu rozhodnutiu v danej veci.
Pokiaľ sa vo veci s nízkou hodnotou sporu rozhodovalo v písomnom konaní, lehota na odvolanie sa proti rozsudku sa začína dňom vyhotovenia rozsudku.
Okrem bodov špecifikovaných v zákone o občianskom súdnom konaní sa v odvolaní, v ktorom sa tvrdí že, rozsudok mal vady, musí uviesť:
ktoré pravidlo hmotného práva súd prvého stupňa uplatnil alebo interpretoval nesprávne alebo ktoré pravidlo procesného práva porušil, a aký vplyv to malo na rozhodnutie v danej veci;
ktoré zo skutkových zistení, ku ktorým súd prvého stupňa dospel, sú nesprávne, ktoré dôkazy sa posúdili nesprávne, ako možno preukázať, že právne posúdenie okolností prípadu je nesprávne, a aký vplyv to malo na rozhodnutie v danej veci.
Sudca súdu prvého stupňa rozhodne, či odvolanie spĺňa všetky zákonné predpoklady. Pokiaľ sa v odvolaní nedodržia požiadavky uvedené v zákone o občianskom súdnom konaní alebo sa k nemu nepriložia všetky potrebné kópie, prípadne sa neposkytnú riadne overené preklady odvolania a kópie priložených dokumentov, ak sa to požaduje, sudca stanoví lehotu, do ktorej je potrebné nedostatky napraviť.
Ak sa nedostatky napravia v rámci povolenej lehoty, za dátum podania odvolania sa považuje deň, v ktorý bolo odvolanie podané po prvýkrát. V opačnom prípade sa má za to, že k podaniu odvolania nedošlo a odvolanie sa odošle späť odvolateľovi.
Nepodpísané odvolanie, odvolanie podané osobou, ktorá jeho podaním nebola riadne poverená alebo odvolanie, za ktoré nebol uhradený štátny poplatok, nebude prijaté a odošle sa späť odvolateľovi. Rozhodnutie o zamietnutí odvolania nemožno napadnúť.
Po tom, ako sa sudca odvolacieho súdu presvedčí, že boli splnené predpoklady pre podanie odvolania, rozhodne o začatí konania o odvolaní do 30 dní od prijatia odvolania. V niektorých prípadoch toto rozhodnutie prijímajú spoločne traja sudcovia.
Pokiaľ je prítomný aspoň jeden z možných dôvodov na odvolanie, sudca rozhodne o začatí konania o odvolaní a bezodkladne o tom informuje účastníkov konania, pričom uvedie lehotu na predkladanie písomných vyjadrení.
Ak sa sudca, ktorý bol poverený rozhodovaním o odvolaní, domnieva, že by sa konanie o odvolaní nemalo začať, o veci rozhodne trojčlenný senát.
Pokiaľ aspoň jeden z troch sudcov zastáva názor, že je prítomný aspoň jeden z možných dôvodov na začatie odvolacieho konania, sudcovia rozhodnú o začatí konania o odvolaní a bezodkladne o tom informujú účastníkov konania.
Ak sudcovia jednohlasne zaujmú názor, že nie je prítomný ani jeden z dôvodov na začatie konania o odvolaní, prijmú rozhodnutie o zamietnutí začatia konania o odvolaní a bezodkladne o tom informujú účastníkov konania. Toto rozhodnutie má podobu uznesenia (rezolūcija), proti ktorému sa nie je možné odvolať.
Do 20 dní odo dňa, keď odvolací súd informuje účastníkov konania o začatí konania, môžu účastníci konania predložiť písomné vyjadrenia k odvolaniu, pričom poskytnú ich kópie v počte, ktorý zodpovedá počtu účastníkov konania.
Po oznámení o začatí konania o odvolaní má účastník konania 20 dní na to, aby podal protiodvolanie. Pokiaľ súd protiodvolanie príjme, zašle jeho kópie ostatným účastníkom konania.
V prípade vecí s nízkou hodnotou sporu sa o odvolaniach zvyčajne rozhoduje v písomnom konaní. Účastníkom konania sa v primeranej lehote oznámi dátum, keď bude na sekretariáte súdu k dispozícii kópia rozsudku. Strany sú navyše informované o zložení súdu a práve námietky voči sudcovi. Rozsudok sa považuje sa vyhotovený v deň, kedy je možné na sekretariáte súdu získať jeho kópiu. O odvolaní vo veci s nízkou hodnotou sporu však možno rozhodnúť aj v rámci súdneho pojednávania, pokiaľ to súd považuje za potrebné.
Proti rozsudku odvolacieho súdu nie je možné podať dovolanie a rozsudok nadobúda právoplatnosť dňom jeho vydania alebo v prípade rozhodovania bez ústneho pojednávania jeho vyhotovenia.
Veci s nízkou hodnotou sporu - Litva
V kapitole XXIV časti IV Občianskeho súdneho poriadku [Civilinio proceso kodeksas] Litovskej republiky sa stanovuje vnútroštátne konanie vo veciach s nízkou hodnotou sporu.
Európske veci s nízkou hodnotou sporu sa riešia v súlade s nariadením Európskeho parlamentu a Rady (ES) č. 861/2007 z 11. júla 2007, ktorým sa ustanovuje európske konanie vo veciach s nízkou hodnotou sporu a prípady európskych vecí s nízkou hodnotou sporu sa vypočúvajú podľa všeobecných pravidiel konaní na riešenie sporov. Výnimky sa stanovujú v zákone Litovskej republiky, ktorým sa vykonávajú právne predpisy Európskej únie a medzinárodné právne predpisy, ktorými sa riadia občianskoprávne konania[Civilinį procesą reglamentuojančių Europos Sąjungos ir tarptautinės teisės aktų įgyvendinimo įstatymas].
Vnútroštátne konanie vo veciach s nízkou hodnotou sporu sa vzťahuje na peňažné pohľadávky do výšky 5 000 LTL (približne 1 450 EUR).
Európske konanie vo veciach s nízkou hodnotou sporu sa uplatňuje pri občianskych pohľadávkach nepresahujúcich hodnotu 2 000 EUR. Toto konanie sa neuplatňuje na veci, ktoré sa týkajú osobného stavu alebo právnej spôsobilosti fyzických osôb, majetkových práv vyplývajúcich z manželského zväzku, vyživovacej povinnosti, dedenia zo závetu a dedenia zo zákona, konkurzného konania, konania týkajúceho sa vyrovnania zadlžených obchodných spoločností alebo iných právnických osôb, sociálneho zabezpečenia, rozhodcovského konania, pracovného práva, nájmu nehnuteľného majetku s výnimkou konaní o peňažných pohľadávkach a porušenia práva na súkromie a práva na ochranu osobnosti vrátane poškodenia dobrého mena.
Toto konanie sa uplatňuje od 1. januára 2009. Prípady v európskych veciach s nízkou hodnotou sporu sa vypočúvajú na okresných súdoch podľa pravidiel miestnej príslušnosti stanovených v Občianskom súdnom poriadku Litovskej republiky, t. j. na okresných súdoch v mestách alebo okresoch.
V prípadoch stanovených v článku 4 ods. 3 a článku 5 ods. 7 nariadenia (ES) č. 861/2007 musí súd navrhovateľa/odporcu informovať, že do 14 dní od prijatia oznámenia súdu má nárok podať pohľadávku/protipohľadávku v súlade s požiadavkami stanovenými v Občianskom súdnom poriadku Litovskej republiky. Ak navrhovateľ/odporca na súd nepodá riadne vypracovanú pohľadávku/protipohľadávku v lehote stanovenej v odseku 1 tohto článku, návrh sa nepovažuje za podaný a súdnym príkazom sa vráti navrhovateľovi/odporcovi. Voči takémuto príkazu možno podať samostatné odvolanie.
Formuláre poskytujú súdy alebo si ich možno stiahnuť z webového sídla Národnej správy súdov http://www.teismai.lt/en/ a webového sídla súdnych služieb https://e.teismas.lt/lt/public/home/.
Prítomnosť právneho zástupcu/právnika sa nevyžaduje. Súdy poskytujú pomoc pri vyplnení formulárov, ale nie poradenstvo vo veci pohľadávky.
Zber dôkazov sa upravuje v kapitole XIII časti II Občianskeho súdneho poriadku.
V rámci vnútroštátneho konania vo veciach s nízkou hodnotou sporu sa súd, ktorý začal vec vypočúvať, môže rozhodnúť o forme a postupe vypočutia veci. Je možné vykonať ústne vypočutie, ak aspoň jedna strana predložila žiadosť o takéto vypočutie. V rámci písomného konania sa osoby zapojené do veci nepredvolávajú a nenavštevujú súdne vypočutie. Osobám zapojeným do veci sa zasiela oznámenie o písomnom konaní v súlade s článkom 133 ods. 3 Občianskeho súdneho poriadku. Ak sa vec vypočúva v rámci písomného konania na základe veci samej, dátum, čas a miesto súdneho vypočutia, ako aj zloženie súdu sa oznamuje na osobitnom webovom sídle ( http://pranesimai.teismai.lt/teismu_pranesimai/), a to aspoň sedem dní pred dátumom vypočutia okrem prípadov stanovených v Občianskom súdnom poriadku, keď sa stranám posiela oznámenie iným spôsobom. Uvedené informácie poskytuje aj kancelária súdu.
Rozhodnutie súdu vynesené v rámci vnútroštátneho konania vo veciach s nízkou hodnotou sporu musí mať úvodnú a výrokovú časť a musí obsahovať stručné uvedenie dôvodov.
Za konanie vo veciach s nízkou hodnotou sporu sa účtuje súdny poplatok [žyminis mokestis] stanovený v článku 80 ods. 1 bode 1 Občianskeho súdneho poriadku Litovskej republiky. Poplatok je vo výške 3 % výšky pohľadávky, ale najmenej 50 LTL.
V článku 29 zákona sa stanovuje, že rozhodnutia litovských súdov prijaté v rámci európskeho konania vo veciach s nízkou hodnotou sporu sú predmetom odvolania. Odvolacie konanie sa riadi článkami 301 – 333 Občianskeho súdneho poriadku Litovskej republiky. V súlade s článkom 307 ods. 1 Občianskeho súdneho poriadku sa do 30 dní odo dňa súdneho rozhodnutia môže podať odvolanie v prípade, že existujú dôvody na takéto odvolanie.
Veci s nízkou hodnotou sporu - Luxembursko
Veci s nízkou hodnotou sporu - Maďarsko
Veci s nízkou hodnotou sporu - Rakúsko
V rakúskych právnych predpisoch sa neupravuje konanie vo veciach s nízkou hodnotou sporu ako také. V rakúskom Občianskom súdnom poriadku (ZPO) sa stanovuje len zjednodušený postup v určitých záležitostiach podaných na okresných súdoch. V zásade ide o osobitné procesné pravidlá alebo zjednodušený postup pre čisto finančné spory, pre ktoré sú príslušné okresné súdy (hodnota sporu 15 000 EUR alebo menej, zvýšená na 20 000 EUR od 1. januára 2015 a na 25 000 EUR od 1. januára 2016). Viacero procesných zjednodušení je možné uplatniť vo veciach týkajúcich sa pracovného práva a práva sociálneho zabezpečenia, bez ohľadu na hodnotu sporu.
Tieto zjednodušenia sa v zásade uplatňujú na veci s nízkou hodnotou sporu do 1 000 EUR (pozri bod 1.5) alebo 2 700 EUR (pozri bod 1.9).
Osobitné pravidlá pre veci s nízkou hodnotou sporu podľa rakúskeho procesného práva sú povinné a účastníci konania nemajú možnosť neuplatniť ich.
Súd ani účastníci konania teda nemôžu zmeniť vec na „riadne“ konanie.
Keďže v Rakúsku neexistuje konanie vo veciach s nízkou hodnotou sporu, neexistujú ani osobitné formuláre pre takého veci.
Právne zastupovanie v Rakúsku nie je povinné pre spory s hodnotou do 5 000 EUR. Sudca musí poskytnúť pomoc účastníkom konania bez právneho zastupovania, t. j. musí účastníkov konania poučiť o ich procesných právach a povinnostiach a o právnych dôsledkoch ich konania a opomenutia. Účastníci konania majú tiež možnosť podať žalobu ústnou formou na okresnom súde s príslušnosťou alebo okresnom súde v mieste svojho bydliska. Ak je písomné podanie účastníkom konania bez právneho zastupovania nedostatočné, sudca musí tomuto účastníkovi poskytnúť primerané vysvetlenie a usmernenie. Sudcova nestrannosť sa tým nesmie narušiť.
V prípade žalôb s hodnotou 1 000 EUR alebo menej súd nemusí vziať do úvahy dôkazy poskytnuté účastníkom konania, ak by bolo úplné objasnenie všetkých príslušných okolností neprimerane zložité. Aj v takom prípade však sudca musí prijať nearbitrárne rozhodnutie v dobrej viere, založené na výsledku konania ako celku. Toto rozhodnutie možno preskúmať v postupných fázach odvolania.
Podľa rakúskych právnych predpisov nie je povolené konanie uskutočňované výlučne písomným postupom. Keďže však dôkazné prostriedky v Rakúsku nie sú vôbec obmedzené, svedkovia majú možnosť podať svoje svedectvo písomne. Takéto dôkazy sa však považujú skôr za listinné dôkazy než za svedectvo.
Ak sa rozsudok vyhlási ústne, podľa rakúskeho Občianskeho súdneho poriadku sa uplatňujú menej prísne požiadavky na písomnú verziu rozsudku, bez ohľadu na hodnotu sporu. Ak bol rozsudok vyhlásený ústne v prítomnosti obidvoch účastníkov konania a žiadny z účastníkov konania sa včas neodvolal, súd môže vydať „skrátený rozsudok“ obmedzený na hlavné dôvody rozhodnutia.
Podľa rakúskych právnych predpisov sa trovy v občianskoprávnych veciach zvyčajne uhrádzajú pomerne podľa miery úspešnosti. Súdne trovy aj poplatky za právne služby priamo súvisia s hodnotou sporu. V prípade nižšej hodnoty sporu budú teda spravidla nižšie súdne trovy aj poplatky za právne služby. Keďže trovy sú ustanovené v zákonoch a právnych predpisoch v podobe sadzieb, výšku trov je možné obmedziť pri veciach s nízkou hodnotou sporu. Pre tento druh vecí však nie sú stanovené osobitné pravidlá týkajúce sa trov.
V rakúskych právnych predpisoch sa umožňujú len obmedzené práva na odvolanie v konaniach vo veciach s nízkou hodnotou sporu. Odvolania v konaniach vo veciach s hodnotou do 2 700 EUR sú možné len v prípadoch právnych otázok alebo z dôvodu neplatnosti (mimoriadne závažné procesné chyby). Iné procesné chyby nemožno napadnúť, ako ani zistenia skutočností alebo posúdenie dôkazov prvostupňovým súdom. V iných prípadoch sa uplatňujú pravidlá „riadneho“ konania.
Veci s nízkou hodnotou sporu - Portugalsko
Veci s nízkou hodnotou sporu - Rumunsko
V článkoch 1025 – 1032 nového Občianskeho súdneho poriadku, ktorý nadobudol účinnosť 15. februára 2013, sa osobitne upravuje konanie vo veciach s nízkou hodnotou sporu.
V článku 1025 nového Občianskeho súdneho poriadku sa uvádza, že hodnota pohľadávky bez úroku, náklady konania a iné vedľajšie príjmy nesmú k dátumu predloženia súdu presiahnuť sumu 10 000 RON.
Pokiaľ ide o rozsah pôsobnosti (ratione materiae), konanie vo veciach s nízkou hodnotou sporu nemožno uplatniť vo fiškálnych, colných a administratívnych veciach alebo vo vzťahu k zodpovednosti štátu za činy alebo opomenutia pri výkone verejnej moci. Toto konanie sa nevzťahuje na pohľadávky, ktoré sa týkajú: osobného stavu alebo právnej spôsobilosti fyzických osôb, majetkových práv vyplývajúcich z rodinných vzťahov, dedenia, konkurzného konania, dohody s veriteľmi, konaní týkajúcich sa likvidácie zadlžených obchodných spoločností alebo iných právnických osôb či iných podobných konaní, sociálneho zabezpečenia, pracovného práva, nájmu nehnuteľného majetku s výnimkou konaní o dlhoch a platbách peňazí, rozhodcovského konania, porušenia práva na súkromie a práva na ochranu osobnosti.
V novom Občianskom súdnom poriadku má konanie vo veciach s nízkou hodnotou sporu alternatívnu povahu. Navrhovateľ si môže vybrať medzi konaním vo veciach s nízkou hodnotou sporu a riadnym súdnym konaním. Ak navrhovateľ predložil na súd pohľadávku, táto pohľadávka sa bude riešiť v riadnom konaní, pokiaľ navrhovateľ ešte pred prvým vypočutím výslovne nepožiada o uplatnenie osobitného konania. Ak pohľadávku nie je možné vyriešiť v rámci konania vo veciach s nízkou hodnotou sporu, súd navrhovateľovi doručí oznam o tejto skutočnosti, a ak navrhovateľ nestiahne svoju pohľadávku, bude sa riešiť podľa štatutárneho práva. Príslušným súdom prvého stupňa na riešenie pohľadávky je okresný súd. Miestna príslušnosť je zakotvená v štatutárnom práve.
Povinný vzorový formulár pre konanie vo veciach s nízkou hodnotou sporu je stanovený vo vyhláške ministra spravodlivosti č. 359/C z 29. januára 2013, ktorou sa schvaľujú formuláre na použitie v konaní vo veciach s nízkou hodnotou sporu stanovené v článkoch 1025 – 1032 zákona č. 134/2010 o Občianskom súdnom poriadku. Vzorové formuláre sú: formulár návrhu, formulár na zmenu alebo/a opravu formuláru návrhu a formulár odpovede.
Poskytuje sa v rozsahu aktívnej úlohy sudcu, nie osobitne pre tento typ prípadu.
Súd môže pripustiť aj iné dôkazy okrem tých, ktoré predložia strany. Dôkazy, ktoré sú však neprimerane nákladné na vykonanie v porovnaní s hodnotou podanej pohľadávky či protipohľadávky, nie sú prípustné.
V článku 1028 a nasl. nového Občianskeho súdneho poriadku sa uvádza, že navrhovateľ iniciuje konanie vo veciach s nízkou hodnotou sporu vyplnením formulára návrhu a jeho predložením alebo odoslaním príslušnému súdu poštou, alebo akýmkoľvek iným prostriedkom, ktorým sa zabezpečí prenos a potvrdenie prijatia. Spolu s formulárom návrhu sa predkladajú alebo zasielajú aj kópie podaní, ktoré navrhovateľ plánuje použiť. Ak navrhovateľ predložil informácie, ktoré nie sú dostatočne zrozumiteľné alebo nie sú primerané, alebo ak presne nevyplnil formulár návrhu, súd poskytne navrhovateľovi možnosť doplniť alebo opraviť formulár, či predložiť dodatočné informácie alebo dokumenty, okrem prípadov, keď je pohľadávka zjavne neopodstatnená alebo neprípustná. Zjavne neopodstatnená alebo neprípustná pohľadávka sa zamietne. Ak navrhovateľ nevyplní alebo neopraví formulár návrhu v lehote stanovenej súdom, pohľadávka sa odloží.
Konanie vo veciach s nízkou hodnotou sporu je písomné a vedie sa výhradne na úrovni komôr. Súd môže strany predvolať pred súd, ak ich prítomnosť považuje za potrebnú, alebo na žiadosť druhej strany. Súd môže takúto žiadosť zamietnuť, ak podľa neho nie je ústne prejednanie potrebné vzhľadom na okolnosti daného prípadu. Dôvody zamietnutia sa uvádzajú písomne a nemožno sa voči nim odvolať.
Po prijatí správne vyplneného formulára návrhu, zašle súd odporcovi formulár s odpoveďou spolu s kópiou formulára návrhu a kópiami podaní navrhovateľa. Odporca musí predložiť riadne vyplnený formulár odpovede do 30 dní od doručenia dokumentov vrátane kópií dokumentov, ktoré chce použiť. Odporca môže odpovedať aj iným primeraným spôsobom bez toho, aby použil formulár odpovede. Súd navrhovateľovi okamžite doručí kópie odpovede odporcu a prípadnej protipohľadávky odporcu, ako aj kópie jeho podaní. Ak odporca predložil protipohľadávku, navrhovateľ musí predložiť riadne vyplnený formulár odpovede alebo odpovedať akýmkoľvek iným spôsobom do 30 dní od dátumu doručenia protipohľadávky. Protipohľadávka, ktorú nemožno riešiť v rámci tohto konania, bude odlúčená a vyrovnaná podľa štatutárneho práva. Súd musí strany požiadať, aby poskytli ďalšie informácie v lehote určenej na tento účel, ktorá nesmie presiahnuť 30 dní od prijatia odpovede odporcu prípadne od prijatia odpovede navrhovateľa. Ak súd stanovil lehotu na to, aby sa strany dostavili na súd, musí im doručiť súdne predvolanie. Ak súd stanovil lehotu na vykonanie procesného kroku, zainteresovanej strane oznámi dôsledky nedodržania tejto lehoty.
Súd doručí rozsudok do 30 dní od prijatia všetkých požadovaných informácií, alebo v príslušných prípadoch na ústnom vypočutí. Ak v určenej lehote nepríde odpoveď zainteresovanej strany, súd doručí rozsudok o hlavnej pohľadávke alebo protipohľadávke v spojení s úkonmi uvedenými v súdnom spise. Rozsudok prvostupňového súdu je vykonateľný od dátumu vydania a stranám sa doručuje.
V článku 1031 nového Občianskeho súdneho poriadku sa uvádza, že neúspešná strana má zodpovednosť zaplatiť náklady sporu v prípade, že o to druhá strana požiada. Súd však úspešnej strane neprizná výdavky, ktoré nie sú nevyhnutné, či náklady, ktoré nie sú primerané hodnote pohľadávky.
V článku 1032 nového Občianskeho súdneho poriadku sa stanovuje, že voči súdnemu rozsudku sa možno odvolať len pred tribunálom, a to do 30 dní od doručenia. Ak na to existujú dôvody, odvolací súd môže prerušiť výkon rozsudku, a to pod podmienkou, že sa stanoví kaucia vo výške 10 % napadnutej hodnoty. Rozhodnutie odvolacieho súdu sa doručí stranám a je konečné.
Tlačivá existujú len pre konania vo veciach s nízkou hodnotou sporu začaté účastníkom konania na základe hodnoverného dokumentu. Vyplnené tlačivo možno podať elektronickou cestou na adrese https://evlozisce.sodisce.si/esodstvo/index.html. Ide o vykonávacie konanie na základe hodnoverného dokumentu, ktoré po predložení riadne odôvodnenej sťažnosti pokračuje rovnako ako v prípade odporu voči platobnému rozkazu. Okrem tohto tlačiva neexistujú žiadne iné pripravené tlačivá, ktoré by účastníkom konania pomáhali pri začatí sporu v konaniach vo veciach s nízkou hodnotou sporu.
Rozsudok v konaní vo veci s nízkou hodnotou sporu sa vydá ihneď po skončení hlavného pojednávania. Písomný rozsudok musí obsahovať úvodnú časť, účinnú časť, dôvodovú časť a poznámku o zákonných právach. Dôvodová časť sa skladá len zo stručného zhrnutia skutkových úvah a uvedenia ustanovení procesného a hmotného práva, z ktorých rozhodnutie vychádza. V obchodných konaniach vo veciach s nízkou hodnotou sporu dôvodová časť rozsudku obsahuje iba údaj o nárokoch a o skutočnostiach, o ktoré sa opierajú nároky účastníkov konania, poznámku o zákonných právach a poznámku o práve na opravný prostriedok, ako aj informáciu o tom, že rozsudok sa vypracuje aj s uvedením dôvodov, ak účastník konania oznámi úmysel odvolať sa.
Posledná aktualizácia: 05/12/2016
Veci s nízkou hodnotou sporu - Slovensko
Veci s nízkou hodnotou sporu nie sú osobitne upravené, konanie sa riadi podľa všeobecných ustanovení o občianskoprávnom konaní. V prípade sporov ktoré neprevyšujú sumu 2000 EUR sa pojednávanie nenariaďuje, v prípade že sa jedná iba o jednoduché posúdenie veci.
Konanie sa riadi podľa všeobecných ustanovení o občianskoprávnom konaní.
Konanie začína na návrh, obvyklým postupom ako pri akomkoľvek návrhu na začatie konania
Osobitné formuláre nie sú stanovené
Pomoc je stranám sporu poskytovaná vo forme všeobecnej poučovacej povinnosti súdov, v zmysle ktorej súd vždy poučí strany o ich procesných právach a povinnostiach ako aj o možnosti zvoliť si advokáta resp. možnosť obrátiť sa na Centrum právnej pomoci.
Konanie sa riadi podľa všeobecných ustanovení o občianskoprávnom konaní .
Obvykle ako pri ostatných občianskoprávnych konaniach.
Súd prizná strane náhradu trov konania podľa pomeru jej úspechu vo veci. Ak mala strana vo veci úspech len čiastočný, súd náhradu trov konania pomerne rozdelí, prípadne vysloví, že žiadna zo strán nemá na náhradu trov konania právo. Ak strana procesne zavinila zastavenie konania, súd prizná náhradu trov konania protistrane. Ak strana procesne zavinila trovy konania, ktoré by inak neboli vznikli, súd prizná náhradu týchto trov protistrane. Výnimočne súd neprizná náhradu trov konania, ak existujú dôvody hodné osobitného zreteľa.
Účastník má možnosť podať odvolanie voči rozsudku obvyklým spôsobom ako pri iných veciach v občianskoprávnom konaní. Odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje.
Posledná aktualizácia: 08/04/2019
Veci s nízkou hodnotou sporu - Fínsko
Súčasné právne predpisy vo Fínsku neobsahujú procesné predpisy, ktoré by záviseli od peňažnej sumy, ktorú si navrhovateľ nárokuje. Na základe povahy danej veci je však možné nariadiť vhodnú formu konania. Vec prejde všetkými rozličnými fázami plnohodnotného súdneho konania len v prípade, že na to existujú dôvody a účastníci konania si to želajú. Vec napríklad môže vyriešiť samosudca bez ústneho prípravného pojednávania alebo sa môže vyriešiť len písomným postupom. Svoj osobitný postup majú aj nesporové občianskoprávne veci. Nenapadnuté nároky sa riešia v zjednodušenom konaní opísanom vyššie (pozrite si časti „Konanie o návrhu na vydanie ,platobného rozkazu‘ – Fínsko“ a „Automatické spracovanie – Fínsko“).
Ako už bolo uvedené, peňažná hodnota nároku nie je podstatná. Forma konania závisí od kvalitatívneho obsahu veci.
Konania v občianskoprávnych veciach sa začínajú podaním písomného návrhu na vydanie predvolania na okresnom súde (käräjäoikeus). Nenapadnuté nároky možno podať aj prostredníctvom elektronického návrhu (pozri „Konanie o návrhu na vydanie ,platobného rozkazu‘ – Fínsko“).
Na vnútroštátnej úrovni neexistujú žiadne formuláre okrem formuláru na oznámenie o zámere odvolať sa proti rozhodnutiu okresného súdu. Niektoré okresné súdy vytvorili formuláre na osobitné druhy korešpondencie: zvyčajne ide o formuláre na podanie návrhu alebo vysvetlenia. Použitie týchto formulárov nie je povinné.
Nenapadnuté nároky možno podať prostredníctvom elektronického návrhu (pozrite si časť „Konanie o návrhu na vydanie ,platobného rozkazu‘ – Fínsko“).
Súdne registre v prípade potreby poskytujú poradenstvo v súvislosti s procesnými vecami.
V prípade nenapadnutého nároku nie sú potrebné žiadne dôkazy. Ak sa používa len písomný postup, skúmajú sa len písomné dôkazy. Neexistujú žiadne osobitné ustanovenia o uplatňovaní osobitných pravidiel dokazovania vo veciach s nízkou hodnotou sporu.
Vec sa môže vyriešiť bez ústneho pojednávania výlučne na základe písomných dôkazov. Nesporové veci sa vždy riešia týmto spôsobom. Napadnuté nároky sa môžu riešiť len na základe písomných dôkazov, ak je povaha veci taká, že nie je potrebné hlavné pojednávanie a žiadny z účastníkov konania nenamieta proti použitiu písomného postupu.
Neexistujú osobitné ustanovenia o obsahu rozsudkov vo veciach s nízkou hodnotou sporu.
Neúspešný účastník konania je spravidla povinný zaplatiť všetky primerané súdne trovy, ktoré vznikli druhému účastníkovi konania pri vykonávaní všetkých potrebných úkonov v danej veci. Existujú však stropy pre výšku trov, ktoré sa nahrádzajú v prípade nenapadnutých nárokoch a vo veciach týkajúcich sa nájomného za byt. V týchto prípadoch sa maximálna výška trov, ktorých zaplatenie môže byť nariadené neúspešnému odporcovi, určí podľa tabuľky trov.
Povaha veci nemá žiadny vplyv na právo na odvolanie. Odvolacie konanie je rovnaké pre všetky veci. Oznámenie o zámere odvolať sa proti rozhodnutiu okresného súdu sa musí podať v stanovenej lehote. Odvolania prejednáva odvolací súd (hovioikeus).
Osobitné konanie v občianskoprávnych veciach týkajúcich sa menších súm vykonáva všeobecný súd prvého stupňa (okresný súd; tingsrätt), ak v ňom ide o nárok navrhovateľa, ktorý je menší ako stanovená prahová hodnota. Táto prahová hodnota je v súčasnosti (v roku 2019) 23 250 SEK. Prahová hodnota nie je suma stanovená v právnych predpisoch, ale týka sa tzv. výšky cenového základu, čo znamená, že sa vypočítava z trendu vývoja cien.
Posledná aktualizácia: 10/12/2019